Hoe "praat" die Heilige Gees? – Bybelskool
Written by Chris van Wyk on Aug 4, 2019 . Posted in Wie is God?.
Nou hoe kom ons hierdie werk van die Gees agter? Hoe onderrig Hy ons? Hoe herinner Hy ons?
Ek gaan ook twee aspekte daarvan uitwys. Die Heilige Gees "praat" deur die Woord. En die Heilige Gees "praat" in ons hart.
Die Heilige Gees "praat" deur die Woord
Dit is duidelik uit die Skrif dat dit die Skrif self is wat die primêre manier is waardeur die Heilige Gees "praat", waardeur Hy ons onderrig, en waaraan Hy ons herinner. Die Heilige Gees se woorde kom van buite af, van die eksterne woorde van die Skrif self.
Dit is immers hoe die Skrif tot stand gekom het. Wanneer Petrus in sy tweede brief terugdink aan die wyse waarop die profete in die Ou Testament geskryf het, verbind Hy dit aan die werk van die Heilige Gees:
"Meegevoer deur die Heilige Gees, het mense die woorde uitgespreek wat van God afkomstig is." (2 Pet 1:21 – BDV).
Die Heilige Gees is dus die Een wat die skrywers meegevoer het in die skrifstelling van God se Woord. Dit legitimeer daarmee vir ons die hele Ou Testament as die Woord van God.
Daarom is dit dan ook die primêre manier waardeur die Heilige Gees met ons "praat". Dieselfde Woord wat Hy deur die Bybelskrywers tot stand laat bring het, is ook die Woord wat Hy gebruik om met ons te "praat".
Paulus sê van die Skrif:
"Die hele Skrif is deur God geïnspireer en nuttig vir onderrig, weerlegging, teregwysing, en opvoeding om God se wil te gehoorsaam sodat die mens wat aan God behoort bekwaam kan wees, ten volle toegerus vir elke goeie taak." (2 Tim 3:16-17 – BDV).
Dit is die woorde wat die Heilige Gees gebruik om met ons te "praat". En Hy gebruik dit om ons te onderrig, om verkeerde gedagtes, gesindhede en gedrag te weerlê, om ons tereg te wys, om ons op te voed om God se wil te gehoorsaam, sodat ons in God se diens kan staan en kan doen wat Hy wil.
Paulus praat in die brief aan Timoteus natuurlik van die Ou Testament soos dit deur die vroeë kerk gebruik is. Die Nuwe Testament was nog in wording. Maar dieselfde geld ook van die Nuwe Testament.
En dit is hierdie Skrif, God se Woord in mensetaal, wat die Heilige Gees as openbaring van God aan ons deurgee. Waardeur Hy met ons praat.
En let op dat Calvyn ook spesifiek praat van dié dinge wat God verbied. Dit bly onvervreembaar deel van die werk van die Heilige Gees in ons harte dat Hy deur ons die wêreld van sonde, geregtigheid en oordeel oortuig. Dat Hy ons teregwys en opvoed. Dat Hy ons onderrig en herinner aan alles wat Hy reeds aan ons openbaar het in die Skrif.
Dit sien ons oorvloedig geïllustreer in die lewe van Jesus. Hy kon die duiwel telkens antwoord vanuit sy herinnering aan die Skrif, spesifiek uit die wet, soos die Gees dit deur Moses en ander skrywers neergepen is. Gaan lees sy aanhalings in antwoord aan die duiwel wat kom uit Deuteronomium 8:3, 6:16 en 6:13.